—З 2005 года станцыя ўкамплектавана неабходным для работы рыштункам, будынак асвятляецца і ацяпляецца, тут можна кругласутачна дзяжурыць. Ёсць тэлефон 4 97 18,—расказвае начальнік выратавальнай станцыі.—Вельмі радаваліся, калі атрымалі для падводных работ першы ўніверсальны гідракасцюм расійскай вытворчасці старога ўзору і два апараты для падводнага дыхання. Цяпер у штаце шэсць вадалазаў і ў кожнага поўны камплект экіпіроўкі для работы ў цёплую пару года, які каштуе прыкладна 2000 у.е. Зімовых касцюмаў напалову менш, але для пошукаў хапае. Якасць выдатная—італьянскай і французскай вытворчасці. На плаву дзве маторныя лодкі і столькі ж лафетаў для іх транспарціроўкі, дзве лодкі на вёслах. Ёсць кампрэсар для напампоўвання паветрам балонаў дыхальных апаратаў. У ліку неабходнага рыштунку—прыборы вымярэння часу знаходжання пад вадой, хуткасці падёму і апускання вадалазаў, глыбінямеры, падводныя ліхтары, ласты, нажы…--усё небходнае для паўнацэннай выратавальна-пошукавай дзейнасці. Летась атрымалі новы паўнапрывадны аўтамабіль, на якім даязджаем на аддаленыя вадаёмы.